b'\n_START_ARTICLE_\nMikrobil\xc3\xa4\xc3\xa4ke\n_START_PARAGRAPH_\nMikrobil\xc3\xa4\xc3\xa4kkeet (antimikrobiset l\xc3\xa4\xc3\xa4kkeet) ovat l\xc3\xa4\xc3\xa4kkeit\xc3\xa4, joilla voidaan hoitaa mikrobien aiheuttamia infektioita. Ne tuhoavat mikrobeja tai est\xc3\xa4v\xc3\xa4t niiden kasvua ja lis\xc3\xa4\xc3\xa4ntymist\xc3\xa4._NEWLINE_Yleens\xc3\xa4 antibiootti-sanalla tarkoitetaan sellaisia antimikrobisia l\xc3\xa4\xc3\xa4keaineita, jotka ovat per\xc3\xa4isin luonnon mikrobeista (esimerkiksi homesienen tuottama penisilliini, joka tappaa bakteereita). Kemoterapia-aineiksi kutsutaan tieteellisess\xc3\xa4 kielenk\xc3\xa4yt\xc3\xb6ss\xc3\xa4 antibiootteja sek\xc3\xa4 niit\xc3\xa4  antimikrobisia l\xc3\xa4\xc3\xa4keaineita, jotka on kehitetty synteettisesti. Koska joitain perinteisesti antibiooteiksi kutsuttuja antimikrobisia l\xc3\xa4\xc3\xa4keaineita valmistetaan nykyisin synteettisesti, k\xc3\xa4sitteiss\xc3\xa4 on h\xc3\xa4ilyvyytt\xc3\xa4. Kemoterapia-aine-nimitys on sik\xc3\xa4li harhaanjohtava, ett\xc3\xa4 kemoterapia tarkoittaa monenlaisten tautien hoitamista l\xc3\xa4\xc3\xa4keainein eik\xc3\xa4 ainoastaan mikrobil\xc3\xa4\xc3\xa4kkeiden k\xc3\xa4ytt\xc3\xb6\xc3\xa4 infektiotauteihin. _NEWLINE_Mikrobil\xc3\xa4\xc3\xa4kkeit\xc3\xa4 voidaan k\xc3\xa4ytt\xc3\xa4\xc3\xa4 mikrobien aiheuttamien infektioiden hoitoon, koska ne ovat is\xc3\xa4nt\xc3\xa4eli\xc3\xb6lle suhteellisen harmittomia. On olemassa erilaisia mikrobil\xc3\xa4\xc3\xa4kkeit\xc3\xa4, joista kukin tehoaa bakteereita, viruksia, sieni\xc3\xa4 tai loisia vastaan. Antibiootit ovat pieni\xc3\xa4 molekyylej\xc3\xa4 (paino alle 2\xc2\xa0000 daltonia) eiv\xc3\xa4tk\xc3\xa4 ne ole entsyymej\xc3\xa4.\n_START_SECTION_\nHistoria\n_START_PARAGRAPH_\nAlun perin antibiooteilla tarkoitettiin mikro-organismien tuottamia yhdisteit\xc3\xa4, jotka vahingoittivat toisia mikro-organismeja. Louis Pasteur havaitsi sellaisten olemassa\xc2\xadolon jo vuonna 1887, mutta pitk\xc3\xa4\xc3\xa4n aikaan niit\xc3\xa4 ei voitu k\xc3\xa4ytt\xc3\xa4\xc3\xa4 l\xc3\xa4\xc3\xa4ke\xc2\xadaineina, koska kaikki tunnetut anti\xc2\xadbiootit olivat vaarallisia my\xc3\xb6s ihmisille._NEWLINE_Oikeastaan historiallisesti voidaan todeta, ett\xc3\xa4 bakteerviljemi\xc3\xa4 on k\xc3\xa4ytetty infektioiden paikallishoitona jo noin vuonna 500 eaa. Nimitys kemoterapia on tullut k\xc3\xa4ytt\xc3\xb6\xc3\xb6n saksalaisen l\xc3\xa4\xc3\xa4ketieteen professorin Paul Ehrlichin mukana, ja t\xc3\xa4h\xc3\xa4n kytkeytyy ajatus, ett\xc3\xa4 kemoterapian keinoin voitaisiin tuottaa aineita, jotka tuhoaisivat bakteereita ilman ett\xc3\xa4 is\xc3\xa4nt\xc3\xa4eli\xc3\xb6 vahingoittuu. Kemoterapia-aine ja varsinkin k\xc3\xa4ytt\xc3\xb6\xc3\xb6n tullut nimitys "kemoterapeutti" ovat kuitenkin niin ep\xc3\xa4m\xc3\xa4\xc3\xa4r\xc3\xa4isi\xc3\xa4, ett\xc3\xa4 on katsottu paremmaksi k\xc3\xa4ytt\xc3\xa4\xc3\xa4 termi\xc3\xa4 antimikrobil\xc3\xa4\xc3\xa4ke tai antibiootti. Kemoterapeutti-nimitys sekoittuu helposti henkil\xc3\xb6\xc3\xb6n, joka harjoittaa kemoterapiaa. Nimityksen antibiootti otti k\xc3\xa4ytt\xc3\xb6\xc3\xb6n ensimm\xc3\xa4isen\xc3\xa4 ukrainalaissyntinen biokemisti Selman Waksman. _NEWLINE_Ensimm\xc3\xa4inen merkitt\xc3\xa4v\xc3\xa4 synteettinen kemoterapia-aine oli vuonna 1909 keksitty elohopeapitoinen arsfenamiini eli salvarsaani, jolla hoidettiin kuppaa._NEWLINE_Ensimm\xc3\xa4inen l\xc3\xa4\xc3\xa4kinn\xc3\xa4llist\xc3\xa4 k\xc3\xa4ytt\xc3\xb6\xc3\xa4 saanut anti\xc2\xadbiootti oli penisilliini. Vuonna 1928 Alexander Fleming havaitsi, ett\xc3\xa4 Penicillium notatum -nimisen homesieni tuotti ainetta, joka erityisen tehokkaasti tappoi stafylo\xc2\xadkokkeja. Kuitenkin vasta vuonna 1939 Howard Florey ja Ernst Boris Chain onnistuivat erist\xc3\xa4m\xc3\xa4\xc3\xa4n t\xc3\xa4m\xc3\xa4n aineen, penisilliinin puhtaana, ja vuoteen 1941 menness\xc3\xa4 sit\xc3\xa4 oli saatu valmistetuksi riitt\xc3\xa4v\xc3\xa4sti, jotta sen ominaisuuksia voitiin tarkemmin tutkia. T\xc3\xa4m\xc3\xa4n j\xc3\xa4lkeen sit\xc3\xa4 ryhdyttiin valmistamaan yhdys\xc2\xadvaltalaisissa l\xc3\xa4\xc3\xa4ke\xc2\xadtehtaissa, ja toisen maailman\xc2\xadsodan loppu\xc2\xadvaiheessa sit\xc3\xa4 jo k\xc3\xa4ytettiin liittoutuneiden haavoittuneiden sotilaiden hoitoon. Itse asiassa sulfonamidien perusaine sulfaniiliamidi oli keksitty jo vuonna 1908, mutta vasta vuonna 1932 saksalainen patologi Gerhard Domagk totesi aineen tehon bakteereita vastaan  ja kokeili sit\xc3\xa4 l\xc3\xa4\xc3\xa4kinn\xc3\xa4lliseen k\xc3\xa4ytt\xc3\xb6\xc3\xb6n seuraavana vuonna.\n_START_SECTION_\nMikrobil\xc3\xa4\xc3\xa4kkeit\xc3\xa4\n_START_PARAGRAPH_\nMikrobil\xc3\xa4\xc3\xa4kkeit\xc3\xa4 on anatomis-terapeuttis-kemiallisen l\xc3\xa4\xc3\xa4keluokituksen ryhmiss\xc3\xa4 J ja P.'